L-Awtorità tal-Ippjanar qed tirrakkomanda żewġ żoni fil-limiti tan-Naxxar u r-Rabat ikunu ddikjarati bħala siti ta’ ‘dominju pubbliku’. Fi stqarrija, l-Awtorità qalet li ż-żoni magħrufa bħala Tal-Għeriexem u l-Marġ taħt il-Villa Rumana fir-Rabat u ż-żona fi triq il-Kosta magħrufa bħala ‘L-Għadira s-Safra’ bejn Qalet Marku u l-Għallis fil-konfini tan-Naxxar għandhom importanza ekoloġika, arkeoloġika jew xjentifika. L-Awtorità qalet li bejn l-2017 u l-2019, dawn iż-żewġ siti ġew nominati biex ikunu ta’ dominju pubbliku biex ma jigux minsusa mill-iżvilupp. Il-lista tinkludi siti proposti oħrajn fosthom Wied Għomor u Wied il-Kbir f’San Ġwann, ċimiterju f’Bormla u ż-żona kostali bejn Baħar iċ-Ċagħaq u Pembroke. L-Awtorità tal-Ippjanar qalet li proposti għal siti ġodda jistgħu jitressqu għal konsultazzjoni pubblika. Is-sottomissjonijiet jiġu aċċettati sat-30 ta’ Marzu li ġej.